Gyseren som genre

Gyseren indeholder en række **genremarkører**, som typisk introduceres allerede i filmens anslag.

* **Formål**: Gyserens formål er at skræmme seeren. Dette er en grundlæggende genreforventning og den ’kontrakt’, vi indgår med filmen, når vi vælger at se en gyser.
* **Tematik**: Gysere handler om menneskets frygt for det ukendte eller undertrykte – og farlige. Monsteret i gysere kan **repræsentere** (’stå i stedet for’) noget abstrakt. Fx kan det onde tolkes som en frygt for menneskets egne mørke sider, videnskabens vrangsider, en hævngerrig natur eller skræmmende væsner fra rummet.
* **Dramaturgi** (handling/narrativ): Gysere er plotdrevne (vs. karakterdrevne). De bruger mange dramaturgiske virkemidler som set up/pay off, suspense og surprise (chok) samt fremdriftselementer i form af konflikt, varsler, ydre og indre forhindringer eller tidsfrister.
* **Filmiske virkemidler (stil)**: Typiske virkemidler i gysere er low key-belysning, kælkede linjer, POV-skud, forstærket reallyd, parafraserende/kontrapunktisk underlægningsmusik og uhyggelig mise-en-scène, fx ubehagelige locations og rekvisitter – som fx blod (splat). Se mere under ikonografi:
* **Ikonografi:** Ikonografi er de *typiske* *synlige fysiske elementer* i en film. Ikonografi omfatter rekvisitter, locations, karaktertyper og typiske handlinger:
* **Rekvisitter**: Gysere indeholder skræmmende genstande som fx skarpe objekter, okkulte eller videnskabelige remedier, blod og indvolde (splat). Nogle genstande tilføres en særlig uhygge ved at omvende vores normale syn på dem som ufarlige. Det gælder fx monstrøst legetøj. Spejle kan indgå som tegn på splittelse mellem det gode og onde. Elementer som ild og vand bruges også ofte.
* **Locations**, steder og miljø: Gysere indeholder en række typiske settings, fx hjemsøgte huse, knirkende døre og trapper, labyrintiske og klaustrofobiske rum, kældre, en trang elevator eller mørk skov, hvor man er isoleret. Nogle steder kan fungere som åbninger til en anden verden. Drøm, mareridt eller hypnose kan have en tilsvarende funktion. Nogle locations tilføres en særlig uhygge ved at omvende vores normale syn på dem som trygge. Det gælder fx familiens hjem, når det bliver et hjemsøgt hus.
* En gyser indeholder et **monster** eller **monstrøse** **karaktertyper**. Ordet monster henviser oprindeligt til et unaturligt og skræmmende væsen. Monsteret handler umenneskeligt (ondt). I gyseren møder vi fx en maskeret psykopat, vampyr, dæmon eller et rumvæsen. Nogle gange kan hele grupper af mennesker blive monstre. Som kontrast til monsteret kan gyseren have en moralsk god og handlekraftig hovedkarakter. Den dydige overlevende pige fra teenagegyset kaldes filmens *final girl*.
* **Typiske handlinger**: Karakterer i gysere overtræder ofte forbud, normer eller sund fornuft – og straffes derfor på grotesk vis. Gysere indeholder typisk reaktioner af rædsel og smerte, tilsat skrigeri. Seriemyrdende monstre er en genreforventning. Og monstre har en irriterende uhyggelig vane: De dukker pludselig op i mørket bag vores hovedkarakter. Selv når de ellers virkede uskadeliggjorte. Chok (surprise)!